Groot stryd broei tussen Cele en McBrideGenl. Bheki Cele, minister van polisie (Foto: ANA) Twee van die Suid-Afrikaanse polisie-omgewing se kleurrykste rolspelers gaan mekaar in die openbare arena pak wanneer die minister van polisie, genl. Bheki Cele, te staan kom teen die hoof van die onafhanklike polisieondersoekdirektoraat (Opod), Robert McBride. McBride is ŉ voormalige hoof van die metropolisie in Ekurhuleni en was in die 1980’s bekend as die Magoo’s Bar-bomplanter. Sy kontrak verstryk op 28 Februarie en Cele wil dit nie hernu nie – so het Cele reeds per brief laat blyk. McBride voer egter aan dis nie Cele se besluit of sy kontrak hernu moet word nie. Hy meen daardie besluit berus by die parlementêre portefeuljekomitee oor polisie. Robert McBride Foto: Werner Beukes/SAPA Ter ondersteuning van sy argument verwys hy na die uitspraak van die konstitusionele hof in die 2016-saak van McBride teen die Minister van Polisie, wat McBride gewen het en wat bepaal het dat die minister van polisie slegs die hoof van Opod mag skors, dissiplineer of verwyder as die parlement se oorsigkomitee daartoe instem. Luidens ‘n brief van Cele aan die voorsitter van die portefeuljekomitee en ANC-LP Francois Beukman, wat Maroela Media onder oë gehad het, voer Cele aan die uitspraak handel glad nie oor die hernuwing van ‘n termyn nie. In die brief vra Cele aan die portefeuljekomitee dat hulle, in die lig van McBride se neiging tot uitgerekte hofsake, tog maar sy besluit onderskryf – wat gegewe die ANC-meerderheid op die komitee in politieke kringe as ‘n gegewe beskou word. Die portefeuljekomitee het die kwessie vandeesweek kortliks bespreek en advies ingewin, wat die tafel dek vir ‘n interessante botsing tussen Cele en McBride.